
Abstract
Commanders’ disciplinary actions are crucial to the prosecution of grave breaches of international humanitarian law committed during hostilities: as the judge is rarely at the scene of hostilities, disciplinary sanctions play an important role in bringing to light the fact that a violation of international armed conflict law has taken place. Such violations might never come to the judge’s attention had they not been condemned as violations. Therefore, commanders must exercise disciplinary authority in order to maintain discipline and to enable the prosecution of serious breaches of war laws committed in the operation theatre.
 
Definind dreptul disciplinar ca acea parte a dreptului prin care se aplică sancţiuni membrilor unui corp profesional public sau privat al societăţii organizate, care au acţionat într-o manieră contrară intereselor colective ale corpului respectiv, înţelegem apartenenţa acestuia la dreptul administrativ[1], diferit ca natură juridică a sancţiunilor de drept penal care pedepseşte orice individ care comite fapte ilicite ce afectează societatea în general şi nu o parte profesională a acesteia. La fel ca medicii ori magistraţii, a căror activitate profesională are consecinţe importante pentru societatea în ansamblu, personalul militar poate deveni subiect atât al dreptului penal cât şi a celui disciplinar, ceea ce se reflectă şi în cazul încălcării legilor şi obiceiurilor războiului. Particularităţile acţiunii disciplinare impuse de violarea dreptului internaţional umanitar pot fi înţelese prin explicarea ştiinţifică a următoarelor aspecte: diferenţele dintre crimele de război şi abaterile disciplinare specifice operaţiilor militare, obligaţiile comandanţilor privind aplicarea procedurilor disciplinare pe teatrul de război şi codificările disciplinare de drept al conflictelor armate (DIU, cunoscut şi sub denumirea de drept al conflictelor armate – DCA).
1. Diferenţele dintre crimele de război şi abaterile disciplinare
Având în vedere rolul militarilor de a pune în aplicare forţa armată decisă de autorităţile legitime ale statului, responsabilitatea deontologică, disciplinară şi penală a acestora este deosebit de importantă datorită efectelor distructive ale operaţiilor militare chiar dacă utilizarea violenţei militare ori numai ameninţarea cu aceasta se face pentru a proteja interesele publice ale întregii societăţi. Opinia dominantă în acest domeniu este că monitorizarea riguroasă a forţelor armate şi stricta lor disciplină internă sunt justificate pentru ca guvernarea să se asigure că personalul militar se va supune ordinelor legitime şi legale chiar şi atunci când se află în faţa pericolelor generate de război şi  nu vor abuza niciodată de puterile ce le-au fost conferite ca gestionari ai monopolului statal al violenţei în relaţiile internaţionale sau în celelalte misiuni pe care le primesc[2].
Încă în primele forme de organizare administrativă s-a considerat că obiectul primordial al dreptului disciplinar este de a asigura eficacitatea principiului supunerii ierarhice, prin posibilitatea sancţionării comportamentului care împiedică funcţionarea normală a serviciului public, disciplina şi regulile sale fiind prin esenţa lor o modalitate de a determina obedienţa faţă de superiori şi executarea  sarcinilor date de autorităţile politice. Îndeplinind marele şi importantul serviciu public al apărării naţionale, armata se încadrează perfect în principiile şi normele de organizare şi funcţionare a dreptului administrativ militar[3]. Analiza acţiunii disciplinare a comandanţilor în cazul încălcărilor dreptului internaţional umanitar presupune examinarea succintă a conţinutului dreptului disciplinar militar, în care vom include nu numai ansamblul legislaţiei naţionale a apărării naţionale ci şi legislaţia internaţională a războiului. Analiştii comportamentului militar sunt în acord deplin în aprecierea realităţii conform căreia cu cât principiile dreptului conflictelor armate sunt mai bine încorporate în regulile disciplinare ale forţelor armate, cu atât armata respectivă poate fi caracterizată ca activând disciplinat şi eficace.
Impactul disciplinei militare asupra respectării cu stricteţe a convenţiilor de drept al războiului poate şi trebuie să fie măsurat şi din perspectiva responsabilităţii unui comandant direct care dă un ordin contrar legilor şi a obiceiurilor războiului sau care nu are în vedere concordanţa dintre aceste şi dispoziţiile pe care le dă subordonaţilor, ceea ce ar produce consecinţe de o gravitate deosebită dacă avem în vedere că forţele armate sunt organizate din raţiuni de eficacitate pe principiul ascultării stricte a superiorilor imediaţi. Dar tocmai acest principiu ne arată că, spre deosebire de combatanţii obişnuiţi, comandanţii au o responsabilitate esenţială în conformarea disciplinată cu dreptul internaţional umanitar şi evitarea încălcării convenţiilor internaţionale care, ratificate fiind de statul beligerant, înseamnă şi încălcarea propriei legislaţii naţionale[4]. Mai trebuie precizat că delimitarea între acţiunea penală împotriva crimelor de război şi cea disciplinară împotriva abaterilor de la regulile războiului, nu înseamnă şi incompatibilitatea dintre acesta, în unele situaţii luându-se întâi măsuri disciplinare pentru a se constata ulterior că sunt necesare şi pedepse penale.
Diferenţele dintre crimele de război şi abaterile disciplinare rezultă atât din specificul dreptului penal faţă de cel disciplinar cât şi din textele instrumentelor internaţionale referitoare la violarea legilor războiului. Din primul punct de vedere trebuie precizat că în dreptul penal sunt definite, judecate şi pedepsite de către autorităţile judiciare infracţiunile ca fapte de pericol social prevăzute de legea penală, în timp ce în dreptul disciplinar sunt definite şi sancţionate de către comandanţi abaterile de la disciplina militară ca fapte în legătură cu atribuţiile de serviciu şi care constau într-o acţiune sau inacţiune săvârşită cu vinovăţie de  către militari, prin care aceştia au încălcat normele legale, regulamentele militare, ordinele şi dispoziţiile legale ale şefilor ierarhici[5]. Din cel de-al doilea punct de vedere, instrumentele juridice de drept internaţional umanitari precizează în textele lor că violarea legilor războiului se clasifică în “încălcări grave” şi “alte încălcări” ale convenţiilor umanitare. “Încălcările grave” ale dreptului internaţional umanitar sunt enumerate expres în art. 50/51/130/147 din cele patru convenţii de la Geneva din 1949, în art. 85 din Protocolul adiţional I din 1977 şi în alte instrumente juridice din acest domeniu, care le consideră ca fiind crime de război, pasibile de sancţiuni penale (Ax. 1). Lista completă a crimelor de război o putem regăsi în art. 8 din Statutul Curţii Penale Internaţionale de la Roma din 1998 (Ax. 2), la care putem adăuga şi actele legate de război cuprinse în art. 6 – crima de genocid – şi în art. 7 – crimele contra umanităţii.
Convenţiile de la Geneva din 1949 reglementează în art. 49/50/129/147 şi “alte încălcări” care sunt acte contrare instrumentelor respective, care, neprezentând gravitatea unor crime, rămân în sfera abaterilor disciplinare (delictelor[6]) pasibile de sancţiuni disciplinare prin autoritatea comandanţilor militari. Instrumentele juridice de drept umanitar nu precizează concret faptele care constituie “alte încălcări” ci le definesc generic ca fiind toate celelalte încălcări ale dispoziţiilor lor care nu sunt considerate expres ca infracţiuni grave şi evidenţiate exact ca atare. Anumite manuale militare naţionale asupra legilor şi obiceiurilor războiului din ţări precum Marea Britanie, SUA, Elveţia, Germania, Franţa, consideră ca “alte încălcări” următoarele acte: mutilarea de cadavre, abuzul de drapel parlamentar, folosirea inadecvată a unor arme şi metode de război prohibite, violarea unui acord de armistiţiu, jaful, distrugerea nejustificată de bunuri culturale, utilizarea semnelor de naţionalitate ale neutrilor, maltratarea adversarului care se predă ş.a. Ceea ce este esenţial în diferenţierea crimelor de război de abaterile disciplinare de drept internaţional umanitar nu este numai  calificarea ca atare a acestora de către legislaţia internaţională şi naţională ci şi procedurile specifice care trebuie urmate de către comandanţi în cercetarea şi urmărirea penală ori disciplinară a subordonaţilor.
2. Obligaţiile comandanţilor privind  aplicarea procedurilor disciplinare în teatrul de război
Comandanţii trebuie să-şi exercite autoritatea disciplinară în orice condiţii pentru a menţine disciplina trupelor în special prin observarea, cercetarea şi urmărirea încălcărilor grave ale DIU, instanţele penale internaţionale considerând că ei au o îndatorire expresă de a-şi exercita această autoritate, în caz contrar fiind responsabili pentru orice fapte ilegale ale subordonaţilor[7]. Adevărul este că sancţiunile disciplinare îşi pierd caracterul educaţional şi preventiv dacă autoritatea obligată să le aplice nu acţionează atunci când regulile stabilite sunt încălcate; ele sunt astfel necesare pentru menţinerea disciplinei militare dar şi a autorităţii de comandă, fapt pentru care majoritatea sistemelor disciplinare naţionale prevăd că un comandant are nu numai dreptul ci şi datoria de a aplica sancţiuni pentru abaterile comise de subordonaţi, aşa cum este cazul art. 2 din Decretul francez nr. 2005-794 din 15 iulie 2005 referitor la sancţiunile disciplinare aplicate personalului militar. De altfel, legătura dintre organizarea ierarhică disciplinată a forţelor armate şi necesitatea respectării convenţiilor de DCA este accentuată atât în instrumentele juridice internaţionale (art. 1 din Protocolul II din 1977) cât şi în regulamentele disciplinare naţionale (spre exemplu, art. 10 şi 11 din Legea germană privind statutul juridic al personalului militar). În aceste condiţii, sancţiunile disciplinare reprezintă un factor de influenţare semnificativ pentru respectarea DIU de către forţele armate.
Pe de altă parte, acţiunea disciplinară a comandanţilor în acest domeniu este importantă şi pentru urmărirea penală a crimelor de război comise pe timpul ostilităţilor militare, mai ales că magistraţii sunt adesea în afara teatrului de operaţii iar sancţiunile disciplinare pot evidenţia realitatea comiterii unei violări grave a DCA şi, în consecinţă, intervenţia procurorului militar, astfel încât sancţiunile disciplinare pot deveni o primă etapă în acţiunea penală îndreptată contra “încălcărilor grave” ale DIU. Acesta este motivul pentru care instanţele penale internaţionale consideră că acţiunea disciplinară reprezintă o minimă obligaţie a unui comandant direct care se confruntă cu o violare a legilor războiului, aşa cum a fost cazul Tribunalului Penal Internaţional pentru Ruanda care a statuat că “în cazul absenţei sancţiunii, responsabilitatea superiorilor se naşte tocmai din inacţiunea acestora de a crea ori susţine pentru persoanele aflate sub controlul lor un climat de disciplină şi respect faţă de lege”[8]. Este, deci, logic ca un comandant să fie considerat responsabil dacă n-a sancţionat încălcările DIU comise de subordonaţii săi, art. 87 din Protocolul I din 1977 precizând în acest sens că statele “trebuie să ceară oricărui comandant, care a aflat că subordonaţii săi ori alte persoane aflate sub autoritatea sa au comis sau vor comite o infracţiune (de DIU), să ia măsurile necesare pentru a împiedica astfel de violări, iar atunci când va fi cazul să ia iniţiativa aplicării unor sancţiuni disciplinare sau penale împotriva autorilor violărilor”; această obligaţie convenţională a fost confirmată de mai multe sentinţe ale Tribunalului Penal Internaţional pentru fosta Iugoslave[9] şi are drept consecinţă tragerea la răspundere a celor care n-au iniţiat măsurile disciplinare impuse, în baza art. 86 din acelaşi Protocol adiţional I care prevede explicit că încălcările DIU comise de către un subordonat “nu îi exonerează pe superiorii săi de responsabilitatea lor penală sau disciplină, după caz, dacă aceştia ştiau sau aveau informaţii care le permiteau să cunoască, în împrejurările respective, că acest subordonat comitea sau urma să comită o astfel de încălcare, şi dacă nu a luat toate măsurile practic posibile pentru a împiedica sau pedepsi această încălcare”.
Această omisiune de a iniţia acţiunea disciplinară (ori penală) există şi în dreptul intern al statelor, codificările naţionale obligând superiorii ierarhici să denunţe infracţiunile comise de subordonaţi autorităţilor competente să le sancţioneze; iar sancţiunea inacţiunii respective nu reprezintă o responsabilitate pentru fapta altuia (a subordonatului) ci pentru propria încălcare a îndatoririlor de serviciu, care obligă la măsuri de respectare a disciplinei în serviciul public respectiv. Pe această bază a prevederilor art. 86 din Protocolul I din 1977 s-a ajuns la sentinţe ale instanţelor penale internaţionale care au urmărit, judecat şi condamnat faptele superiorilor ierarhici care nu şi-au îndeplinit responsabilităţile disciplinare[10]. Toate aceste cazuri au format o jurisprudenţă care are ca punct de plecare cazul Hadzihasanovici în care Tribunalul pentru fosta Iugoslavie a cercetat un comandant militar care a aplicat doar sancţiuni disciplinare într-o situaţie pe care instanţa a apreciat-o ca fiind o “încălcare gravă” a DIU, ceea ce ar fi justificat sesizarea autorităţilor competente să decidă pedepse penale; era vorba de rele tratamente contra persoanelor protejate de convenţiile de la Geneva, pentru care comandantul direct al făptaşilor avea şi responsabilitatea de a încuraja respectarea aplicării DIU şi nu numai pe aceea de a impune sancţiuni disciplinare ca persoană autorizată în acest sens. Partea sentinţei referitoare la rele tratamente nici n-a fost contestată de către inculpat, deşi Camera de Apel a respins argumentul procurorului că prima instanţă a aplicat greşit legea concluzionând că recurgerea la sancţiuni disciplinare este suficientă pentru a-l descărca pe superior de obligaţia sa de a pedepsi crimele de jaf comise de subordonaţii săi; dimpotrivă, a considerat Camera de Apel, responsabilitatea comandanţilor direcţi trebuie analizată în funcţie de particularităţile fiecărui caz în parte, fără a-i disculpa dacă au aplicat numai sancţiuni disciplinare atunci când ar fi trebuit să iniţieze şi acţiunea penală, aşa cum a fost şi cazul comandantului Corpului 3 de armată al Bosniei-Herţegovina, găsit vinovat pentru că în calitatea sa de comandant a omis să ia măsurile necesare şi rezonabile pentru a preveni omorul, a pedepsi alte ucideri şi a preveni şi/sau pedepsi relele tratamente.
Concluzia este că atunci când subordonaţii săi comit violări ale DIU de o anumită gravitate, ca în cazul menţionat anterior, comandantul nu se poate rezuma doar la aplicarea de sancţiuni disciplinare ci trebuie să sesizeze instanţa competentă din dreptul naţional pentru a se începe şi acţiunea penală. Jurisprudenţa internaţională a întărit considerabil legătura dintre acţiunea penală şi cea disciplinară, ceea ce obligă statele să extindă obligaţiile şi responsabilitatea pe care sistemele lor juridice le prevăd pentru cei dotaţi legal cu autoritate disciplinară. Dacă magistraţii pot fi departe de teatrul de operaţii, comandanţii militari sunt mereu prezenţi acolo unde se desfăşoară acţiunile şi instruirea lor în domeniul aplicării DIU poate fi esenţială în respectarea de către subordonaţi a legilor şi obiceiurilor războiului. Oricum, atât practica militară cât şi cea judiciară confirmă în totalitate ideea că sancţiunile disciplinare au un impact deosebit asupra evitării crimelor de război, motiv pentru care tot mai multe state au realizat coduri disciplinare de drept al conflictelor armate.
3. Codificări disciplinare de drept al conflictelor armate
Analizele comparative ale sistemelor disciplinare şi dreptului penal militar al statelor[11] descoperă fără dificultăţi majore regulile comune ale acestora cu dreptul internaţional umanitar al conflictelor armate, ceea ce estompează deosebirile dintre dreptul intern şi cel internaţional în sensul descoperit de Hans Kelsen, pentru care dreptul internaţional, considerat componentă a unei ordini de drept statale, este, din punctul de vedere al conţinutului, acelaşi ca şi dreptul internaţional considerat ordine de drept supraordonată ordinilor de drept statale[12]. Această realitate apare ca perfect obiectivă din moment ce statele suverane au o libertate relativă cu privire la reglementarea faptelor internaţionale ce interesează întreaga societate internaţională, motiv pentru care atât statutul juridic al forţelor armate cât şi regimul legal al metodelor şi mijloacelor de război trebuie să se conformeze principiilor şi normelor agreate în comun de toate statele prin intermediul convenţiilor de DIU. Acesta este şi motivul pentru care în definiţia dată de art. 43 al Protocolului adiţional I din 1977 forţelor armate se vorbeşte despre necesitatea ca armatele “să fie supuse unui regim de disciplină internă care să asigure, în special, respectarea regulilor de drept internaţional aplicabile în conflictele armate”. Concluzia care se impune de la sine este că disciplina militară şi sancţiunile disciplinare şi penale reprezintă fundamentul comun atât al dreptului internaţional cât şi al dreptului naţional al statelor referitor la forţele armate, de unde şi asemănările evidente între diferitele sisteme disciplinare, din moment ce, pentru toate, sancţiunile disciplinare asigură conformitatea cu DIU a operaţiilor militare.
Într-adevăr, studierea diferitelor codificări disciplinare militare statele ca şi a sistematizării regulilor de DCA făcute de diverşi autori ca responsabilităţi ale diverselor trepte ierarhice, ne permite să identificăm nu numai o filozofie comună a ambelor sisteme dar şi categoriile de sancţiuni care le sunt identice, rezultat al difuzării universale a legilor şi obiceiurilor războiului ca modalitate de menţinere a disciplinei militare. Este mai mult decât evident că nu întotdeauna statele au avut această atitudine faţă de relaţia dintre disciplină şi dreptul războiului; spre exemplu, ca şi în alte state, în România, regulamentele disciplinei militare se focalizau în special pe îndeplinirea misiunilor, fără referiri directe şi ample la regulile de comportament umanitar, care ar fi putut influenţa voinţa de a lupta şi, de aceea, erau lăsate în seama lucrărilor de educaţie ostăşească, astfel încât codificările penale şi disciplinare evitau să se pronunţe asupra încălcării convenţiilor de drept al războiului[13]. Treptat, după adoptarea reglementărilor umanitare din 1949 şi, în special, în ultimele  decenii, statele şi-au armonizat legislaţia militară disciplinară cu dreptul conflictelor armate, astfel încât codificările disciplinare şi penale mai recente au putut constata impactul pe care sancţiunile disciplinare şi penale le au pentru conformarea militarilor cu regulile DIU.
O primă categorie de reglementări comune tuturor statelor care au proclamat domnia legii ca principiu de funcţionare al sistemului lor de organizare militară se referă la abandonarea “iresponsabilităţii” militarilor pentru faptelor de război şi includerea în “datoria ostăşească” nu numai a obligaţiei de a lupta pentru îndeplinirea misiunilor de apărare naţională ori colectivă ci şi a îndatoririi de a se conforma regulilor umanitare de comportament; această schimbare a responsabilităţii profesionale a personalului militar întăreşte, de fapt, principala obligaţie a soldaţilor de orice grad, aceea de supunere faţă de ordinele superiorilor şi faţă de lege, legând-o însă de DIU la modul general prin îndatorirea specifică de conformare a comportamentului în luptă cu regulile umanitare ale convenţiilor internaţionale. Prevederi precum art. 8 din Legea statutului cadrelor militare din România, art. 11 din Legea statutului militarilor din Germania, art. 15 şi 27 din Legea australiană din 1982 a disciplinei forţelor de apărare, art. 7 din Regulile disciplinei militare adoptate în 1992 de Bosnia-Herţegovina şi acestea sunt doar câteva exemple, se referă expres la interzicerea executării actelor contrare legilor, obiceiurilor războiului şi convenţiilor internaţionale, ceea ce implică cu necesitate cunoaşterea acestora prin instruire.
Altă categorie de reglementări comune sistemelor naţionale actuale din domeniul disciplinei militare se referă la introducerea în codificările militare a sancţionării superiorilor care ordonă îndeplinirea de către subordonaţi a unor acte manifest ilegale, ceea ce înseamnă că astăzi nu se mai tolerează comportamentul contrar DIU al oricăror comandanţi, chiar dacă ar fi „justificat” de necesitatea militară de a obţine victoria în luptă deoarece art. 1 comun al Convenţiilor de la Geneva obligă statele „să respecte şi să facă să fie respectate” toate regulile înscrise în aceste instrumente „în toate împrejurările”. Aşa se face că acelaşi art. 8 din Legea română a statutului cadrelor militare din 1995, la fel ca art. 41 din Decretul lege din 1982 asupra Serviciului în armata Bosniei Herţegovinei ori Directiva franceză nr. 90/2006 precizează că personalului militar nu i se pot da ordine contrare legilor, obiceiurilor războiului şi convenţiilor internaţionale. Mai mult decât atât, în codificările disciplinare militare ale unor state se menţionează expres pe lângă îndatorirea de supunere faţă de superiori şi aceea de neexecutare a ordinelor manifest ilegale, cum ar fi art. 11 din Legea germană a statutului militarilor ori art. 8 şi 122 din Instrucţiunile franceze de aplicare a Decretului din 2005 asupra disciplinei generale militare; această obligaţie de neexecutare a ordinelor ilegale este doar implicită acolo unde dreptul disciplinar conţine măsuri sancţionatorii pentru insubordonare ori refuzul de supunere faţă de ordinele legale, aşa cum este cazul art. 27 din Legea australiană din 1982 privind disciplina forţelor de apărare, art. 28 din Regulamentul kenian asupra forţelor armate ori art. 17 din Legea Forţelor armate din Singapore. Deşi este dificil de implementat[14], această regulă disciplinară se generalizează treptat în codificările militare ale tot mai multor state şi se armonizează tot mai mult cu DIU deoarece statele actuale înţeleg să rezolve pe această cale contradicţia ce exista altă dată între militarul care dădea ordin şi cel care îl executa, ambii având responsabilităţi de aplicare a legilor şi obiceiurilor războiului.
Cea de-a treia categorie de reglementări comune codificărilor disciplinare naţionale născute din implementarea DIU priveşte sancţionarea relelor tratamente aplicate persoanelor protejate sau ultrajul demnităţii acestora, cum se realizează, de pildă, prin art. 7 din Regulile disciplinei militare din 1992 din Bosnia-Herţegovina, art. 126 din Legea din 1956 a armatei din Ceylon ori art. 28 din Legea Forţelor armate din Singapore. Această specie de sancţiuni întăreşte regulile de DIU care interzic tortura, tratamentele degradante, crude şi inumane sau violenţa sexuală atât în conflictele armate internaţionale cât şi în cele fără caracter internaţional, inclusiv prin activitatea instanţelor penale internaţionale, oferind protecţie tuturor acelora care nu participă sau nu mai iau parte la ostilităţi. În sfârşit, ultima categorie de reglementări comune sistemelor disciplinare statale are ca obiect prejudicierea prestigiului armatei prin săvârşirea de încălcări ale DIU, după cum rezultă din art. 8 al Regulilor disciplinei militare din Bosnia-Herţegovina şi art. 107 al Legii armatei din Ceylon; într-adevăr, se consideră în mod legitim că militarul care violează regulile fundamentale de DIU îşi discreditează şi întreaga armată căreia îi aparţine, astfel încât, spre deosebire de trecutul nu prea îndepărtat, devine clar că îndeplinirea misiunilor militare nu mai poate fi o justificare pentru încălcarea dreptului războiului, restabilindu-se echilibrul dintre necesitatea militară şi principiile umanitare consacrate prin convenţiile juridice internaţionale.
Ceea ce ne interesează în special în acest studiu este să ştim dacă dreptul disciplinar militar are un rol mai special în asigurarea respectării DIU, dincolo de aspectele generale avute în vedere în legătură cu „încălcările grave”, care sunt crime de război şi antrenează dreptul penal militar. Potrivit art. 86 din Protocolul I statele se angajează să ia măsuri în situaţiile de „încălcări grave” dar, în plus, trebuie să facă să înceteze toate „celelalte încălcări” ale instrumentelor juridice de DIU, care ar rezulta dintr-o misiune ce contravine unei obligaţii asumate prin aceste instrumente; această ultimă parte a angajamentului statal ne arată că sancţiunile disciplinare pot fi utilizate cu succes de către comandanţi pentru a opri, a limita şi chiar a reprima violările care nu constituie crime de război, comentariile specializate la art. 86 precizând că, pe lângă măsurile disciplinare, putându-se iniţia şi o acţiune de urmărire penală în dreptul intern a acestor „alte încălcări”. Iată de ce, în opinia noastră, dreptul disciplinar poate acoperi toate obligaţiile asumate de state prin ratificarea instrumentelor de DIU, totul depinzând de voinţa acestor state şi de cultura disciplinară umanitară promovată de comunitatea internaţională, astfel încât între DIU şi dreptul disciplinar să nu existe opoziţie ci complementaritate.
Se ştie că sancţiunile au în general atât un rol educativ cât şi unul constrângător. Rolul educativ al sancţiunilor disciplinare constă în încurajarea tuturor militarilor de a-şi asuma responsabilitatea de a respecta regulile juridice impuse de societate membrilor forţelor armate şi trebuie să se limiteze la ceea ce e necesar ca personalul să înţeleagă că a greşit şi că e nevoie să-şi schimbe comportamentul; din această cauză, procedurile de acţiune disciplinară insistă pe circumstanţierea proporţională a sancţiunilor, plecându-se de la ideea că uneori, pentru abateri de mai mică gravitate, cauzate de neglijenţă şi nu de intenţie, este suficient să se dea un avertisment, mustrare sau o sancţiune cu suspendarea executării[15]. Pe de altă parte, rolul constrângător al sancţiunii este de a-l determina pe militar să suporte consecinţele faptelor sale, ca o avertizare pentru întregul personal aflat sub autoritatea disciplinară a comandanţilor că respectarea disciplinei este obligatorie şi nu facultativă, scop în care sancţionarea trebuie să fie justă dar suficient de severă, până la consemnare ori arest, iar procedura trebuie să fie implementată cu celeritate.
Sancţiunile disciplinare militare au şi ele roluri educative şi constrângătoare în asigurarea respectării DIU, probabil cu un impact mai mare dacă drepturile celui sancţionat sunt respectate cu ocazia acţiunii disciplinare; ceea ce înseamnă că trebuie părăsită rigiditatea formală tradiţională a procedurilor militare şi aplicarea prin analogie a drepturilor procesuale acordate de instanţele judiciare, cum ar fi dreptul acuzatului la accesul la propriul dosar disciplinar, dreptul de a se apăra dând explicaţii privind faptele ce-i sunt reproşate, dreptul de a apela la superiorii ierarhici comandantului care-i anchetează[16]. Organizarea legitimă a unei proceduri disciplinare care să se apropie de standardele unui proces just este cu atât mai necesară în cazul operaţiilor militare internaţionale de menţinere a păcii şi securităţii regionale şi globale, caz în care drepturile disciplinare nu se transferă comandamentelor multinaţionale ci rămân tot în sarcina statelor care au furnizat contingentele naţionale pentru forţa respectivă deşi comandanţii de forţe multinaţionale pot iniţia orice investigaţie disciplinară[17].
Concluzia pe care o putem desprinde din studierea acţiunii disciplinare în cazul încălcării normelor de DIU este că la momentul actual scopul dreptului disciplinar militar al statelor este compatibil cu asigurarea respectării legilor şi obiectivelor războiului, eficacitatea acestei relaţii depinzând în primul rând şi în cea mai mare măsură de comandanţii direcţi care sunt responsabili nu numai de implementarea disciplinei militare stricte, necesară îndeplinirii sarcinilor primite de structurile militare, dar şi de conformarea cu limitările şi restricţiile juridice ale operaţiilor militare stabilite prin instrumentele de DIU. Acest deziderat este posibil în România nu numai prin declararea constituţională a principiului statului de drept ci şi prin modificarea substanţială a procedurilor disciplinare în ultimii ani. De altfel, doctrina românească de drept administrativ respingea încă în 1942, cu argumente solide, atât concepţia civilistă a răspunderii cât şi teoria echităţii ori a riscului serviciului, adoptând, după o analiză atentă şi judicioasă a fenomenului administrativ, în care serviciile publice organizate au de îndeplinit fiecare cu scop bine determinat, teoria relei funcţionări a serviciului public ca fundament al răspunderii administraţiei pentru daune;[18] ca şi azi în documentele UE referitoare la dreptul cetăţenilor la o bună administrare, parte componentă a bunei guvernări, era şi atunci vorba de o rea funcţionare a serviciului public ori de câte ori acesta comite acte ilegale, lucrează cu incompetenţă sau cu deturnare de putere, ori, în sfârşit, acţionează cu neglijenţă, cu neprevedere, din eroare, cu omisiune, comite o culpă astfel încât pricinuieşte daune care n-ar fi fost produse dacă funcţionarea serviciului ar fi fost normală şi legală. Ceea ce este valabil şi pentru marele serviciu public al apărării naţionale executat de către forţele armate, care au obligaţia să funcţioneze nu numai pe baza dreptului naţional ci şi a celui internaţional. Şi în DIU s-a depăşit azi etapa în care răspunderea pentru încălcarea normelor sale putea fi justificată de raţiuni de stat ori de necesitatea militară, înlocuite cu principiul răspunderii individuale a comandanţilor şi subordonaţilor lor pentru toate faptele comise, astfel încât acţiunea disciplinară îşi aduce o contribuţie deosebită la respectarea legilor şi obiceiurilor războiului.

